Publication: Magyar Közlöny
Issue: MK-1998-121 (Year: 1998, Number: 121)
Era: 1990-2004
Section: A Kormány a foglalkoztatás elősegítéséről és a munkanélküliek ellátásáról szóló 1991. évi IV. törvény 8. § (2)
Paragraph Index: 3361

1. A Kormány alapvető érdeke a társadalmi párbeszéd erősítése, ezért annak rendszerét a jelenleginél magasabb szintre kívánja emelni. Érdemi tárgyalásokra, megegyezésre irányuló párbeszéd folytatására törekszik az érdekképviseletekkel, elsősorban a foglalkoztatás- és szociálpolitika területén. Ugyanakkor szükségesnek tartja az érdekegyeztetéssel olyan jellegű átalakítását, amely igazodik a társadalmi változásokhoz. 1.1. A Kormány és a gazdálkodó szervezetek korábbi évtizedekre jellemző kapcsolatrendszere felbomlott, a jelenlegi kapcsolatrendszer gyakran személyi ismeretségen alapul, az érdekegyeztetés ezen szintjének intézményes formái nincsenek. Ennek megteremtése érdekében a Kormány ágazati szinten a foglalkoztatást középpontba helyező, új érdemi kapcsolati rendszer kialakítását kezdeményezi a gazdasági kamarákkal, a szakmai és az érdekképviseleti szervezetekkel. 1.2. A foglalkoztatáspolitikai célok és javaslatok jelenjenek meg a térségi kapcsolatokban. Szükséges az egyes régiókhoz tartozó megyék kapcsolataiban a foglalkoztatáspolitikai célok, törekvések egyeztetése. A több megyére vonatkozó fejlesztési elgondolások kidolgozásakor is indokolt a foglalkoztatási és a foglalkoztathatósági feltételek feltárása és a tennivalók meghatározása. 1.3. Fokozatosan felértékelődik a gazdálkodó szervezeti szintű egyeztetés, amelyben a Kormány célja a konfrontáció csökkentésére törekedve a helyi konfliktusokban, illetve megoldásukban játszott állami szerepvállalás minimalizálása.

Source: https://magyarkozlony.hu/hivatalos-lapok/50c0b9b8bd53ec810e2f65bce7e9b28032c2e092/dokumentumok/ee32322879d0c0baf2826336575118d8205372d6/letoltes